**Mehriban Sultanova** (*Mehriban Paşa qızı Sultanova*; d. 27 yanvar 1972-ci il, Naxçıvan) — filologiya üzrə fəlsəfə doktoru (2008), Azərbaycan Jurnalistlər Birliyinin (2002), Naxçıvan Mətbuat Şurası İdarə Heyətinin (2004) üzvü.

Həyatı
------

Mehriban Sultanova 27 yanvar 1972-ci ildə Naxçıvan şəhərində anadan olub. O, 1989–1994-cü illərdə Bakı Dövlət Universitetində təhsil alıb.

Fəaliyyəti
----------

### Əmək fəaliyyəti

Mehriban Sultanova əmək fəaliyyətinə 1994-cü ildən Naxçıvan Dövlət Universitetinin Elmi kitabxanasında başlayıb. O, 2001-ci ildən jurnalistlik fəaliyyəti ilə məşğuldur. 2001–2006-cı illərdə paralel olaraq Naxçıvan Şəhər İcra Hakimiyyətinin orqanı "Nuh Yurdu" qəzetində də çalışıb. 2005-ci ildən Naxçıvan Dövlət Universitetinin Jurnalistika və dünya ədəbiyyatı kafedrasında müəllimdir. Mehriban Sultanova 2006-cı ildən universitetin mətbuat xidmətində ictimai əsaslarla fəaliyyət göstərməyə başlayıb.

2008–2017-ci illərdə Naxçıvan Dövlət Universitetinin Mətbuat şöbəsinin müdiri işləyib. Sultanova "Universitet" televiziyasında (UTV) tədris yönlü, ədəbi-bədii, ictimai verilişlərin hazırlanmasında fəal iştirak edib, burada çəkilən sənədli filmlərin ssenari müəllifi və ya rejissoru olub. Naxçıvan Muxtar Respublikası Ali Məclisi Sədrinin 2017-ci il 15 aprel tarixli Sərəncamı ilə "Şərq qapısı" qəzetinin baş redaktoru vəzifəsinə təyin olunub.

O, 2000-ci ildən Yeni Azərbaycan Partiyasının üzvüdür. Həmçinin 2002-ci ildən Azərbaycan Jurnalistlər Birliyinin, 2004-cü ildən isə Naxçıvan Mətbuat Şurası İdarə Heyətinin üzvüdür.

### Elmi fəaliyyəti

Mehriban Sultanova 2008-ci ildə "Yeni yol" qəzetində ədəbiyyat məsələləri mövzusunda dissertasiya müdafiə edərək filologiya üzrə fəlsəfə doktoru elmi dərəcəsi alıb. Onun 20 elmi və 70-dən çox publisitik məqaləsi respublikanın jurnal və qəzetlərində, eləcə də Türkiyə mətbuatında dərc olunub.

### Ədəbi fəaliyyəti

Mehriban Sultanova "Mollanəsrəddinçilər "Yeni yol"da" (2006) və "Milli mətbuat tarixində "Yeni yol qəzeti" (2015), "Mənim universitet dünyam" (2017) kitablarının müəllifidir.

Mükafatları
-----------

* 2007-ci ildə Azərbaycan Respublikası Təhsil Nazirliyinin və 2007 və 2010-cu ildə Naxçıvan Dövlət Universitetinin fəxri fərmanları ilə təltif olunub.
* 2014-cü ildə təhsil sahəsində həyata keçirilən islahatların ictimaiyyətə daha dolğun çatdırılmasına və media ilə fəal əməkdaşlığına görə Azərbaycan Respublikası Təhsil Nazirliyinin diplomuna layiq görülüb.
* Naxçıvan Muxtar Respublikası Ali Məclisi Sədrinin 2015-ci il 6 mart tarixli Sərəncamı ilə "Naxçıvan Muxtar Respublikasına xidmətlərə görə" nişanı ilə təltif olunub.
* Naxçıvan Muxtar Respublikası Ali Məclisi Sədrinin 2015-ci il 21 iyun tarixli Sərəncamı ilə "Naxçıvan Muxtar Respublikasının Əməkdar jurnalisti" fəxri adı ilə təltif olunub.
* Azərbaycan Respublikasının Prezidenti cənab İlham Əliyevin 2019-cu il 27 may tarixli Sərəncamı ilə "Azərbaycan Xalq Cümhuriyyətinin 100 illiyi (1918–2018)" yubiley medalı ilə təltif olunub.

İstinadlar
----------

1. ↑  ""Şərq qapısı" qəzetinə yeni baş redaktor təyin olunub". 2023-07-28 tarixində arxivləşdirilib. İstifadə tarixi: 2019-09-09.
2. ↑  "Meriban Sultanova". 2020-02-25 tarixində arxivləşdirilib. İstifadə tarixi: 2020-02-25.